Hyde Park-"rowers" gevang | Maroela Media
Drie mans is Woensdagoggend by 'n woonstel in Hillbrow in hegtenis geneem nadat hulle met gesteelde goedere betrap is.
Kaptein Pinky Tsinyane, woordvoerder van die polisie, het gesê die mans het glo goedere ter waarde van R700 000 uit 'n paartjie se huis in Hyde Park gesteel. "Die mans het Woensdagoggend deur 'n venster aan die agterkant van die huis toegang tot die huis bekom terwyl die paartjie geslaap het," het sy gesê. "Hulle het die paartjie met 'n mes gedreig, die goedere gesteel en toe gevlug."
Die polisie is ontbied en hul ondersoek het uiteindelik na dié woonstel in Hillbrow gelei. Die polisie het beslag gelê op skootrekenaars, selfone, reistasse, horlosies en juwele. Die mans, tussen 29 en 38 jaar oud, sal na verwagting binnekort in die landdroshof in Randburg op aanklag van huisroof en die besit van gesteelde goedere verskyn.